A BIZOTTSÁG 2007/72/EK IRÁNYELVE
(2007. december 13.)
a 66/401/EGK tanácsi irányelvnek a Galega orientalis Lam. fajjal történő kiegészítéséről
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a takarmánynövény-vetőmagok forgalmazásáról szóló, 1966. június 14-i 66/401/EGK tanácsi irányelvre (1) és különösen annak 2. cikke (1a) bekezdésére,
mivel:
(1)
A Galega orientalis Lam. egyes tagállamokban széleskörűen termesztett takarmánynövény és fontos szerepet tölt be az állati takarmányok minőségének javításában.
(2)
A 66/401/EGK irányelv egységes vetőmag-minősítési szabályai jelenleg nem fedik le az adott fajt, és így a szóban forgó vetőmag nem részesülhet a szabad forgalmazás előnyeiből.
(3)
Mivel a Galega Orientalis Lam. faj a minősítés összes vonatkozó feltételének eleget tesz, így indokolt a 66/401/EGK irányelv listáján szerepeltetni.
(4)
Az ebben az irányelvben előírt intézkedések összhangban vannak a Mezőgazdasági, Kertészeti és Erdészeti Vetőmagok és Szaporítóanyagok Állandó Bizottsága véleményével,
ELFOGADTA EZT AZ IRÁNYELVET:
1. cikk
A 66/401/EGK irányelv a következőképpen módosul:
1.
A 2. cikk (1) bekezdés A. részének b) pontjában a „Leguminosae (Hüvelyesek)” cím és a „Hedysarum coronarium L. (Koronás baltavirág)” közé a következő szöveget kell beilleszteni:
„Galega orientalis L. (Keleti kecskeruta)”.
2.
A 3. cikk (1) bekezdésében a „Festuca rubra L. x Festulolium” és a „Lolium multiflorum Lam.” közé a következő szöveget kell beilleszteni:
„Galega orientalis L. (Keleti kecskeruta)”.
3.
A II. és III. melléklet ezen irányelv mellékletének megfelelően módosul.
2. cikk
Átültetés
A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2008. december 31-től kezdődő hatállyal megfeleljenek. Haladéktalanul közlik a Bizottsággal az említett rendelkezések szövegét, valamint a rendelkezések és az ezen irányelv közötti megfelelést mutató táblázatot.
A tagállamok a kérdéses rendelkezések elfogadásakor gondoskodnak arról, hogy azok tartalmazzanak hivatkozást erre az irányelvre, vagy kihirdetésük alkalmával ilyen hivatkozás kíséretében jelenjenek meg. A hivatkozás módját a tagállamok határozzák meg.
3. cikk
Ez az irányelv az Európai Unió Hivatalos Lapjában való kihirdetését követő huszadik napon lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 2007. december 13-án.